  Майя Бывальцева Ивортодэтъя но туризмъя «Удмуртия» центрен тодматон 27-тӥ куартолэзе ортчоз. Музейёслэн уйзылы сӥзем пресс-конференциын со сярысь вераз Чеберлыко киужъёсъя йӧскалык центрлэн кивалтӥсез Наиля Собина. «Центрен кивалтоз Людмила Сурнина, солы 38 арес, 10 арлэсь кема туризм удысын ужаз, эскерон вакытэз ортчиз, нош али Калининградэ ивортодэтъя но туризмъя центръёслэн нырысетӥ съездазы мынэмын. Озьы ик ӝыны ставкалы ужало юрист но бухгалтер», — вераз журналистъёслы Собина. Центрлэн visit-udmurtia.ru сайтэз али дасяське. Чакланъёсъя, выль ёзсӧзнэт вань кужыменыз ужаны кутскоз инвожо шорысен. «Ми путёвкаос ум вузалэ, туръёс ум радъялэ. Чакланъёсъя, азьланяз гидъёслы школа усьтӥськоз. Мукет сямен вераса, ми выламы басьтӥськомы ивор вӧлмытон, дышетон но тунсыкъяськисьёсты но тунсыкъёсты быдэстыны быгатӥсьёсты герӟан ужез», — ватсаз Собина. «Удмуртия» интыяськоз Чеберлыко киужъёсъя йӧскалык центрлэн юртаз - Вадим Сивков урамысь 173 номеро юртын. Чакланъёсъя, отын ик луоз эмъюрттэт сётон кабинет но туристъёслэсь котырзэс возён инты. Али ивортодэтъя центр агентъёсын тупанкылъёс кылдытон бордын ужа. Соосъя компаниос юрттӥськет сётозы, кылсярысь, соослэсь машина курыны луоз. Тодэ вайытом, Удмуртиын ивортодэтъя но туризмъя центр кылдытон сярысь туэ толшоре вераз лулчеберетъя, но туризмъя министр Владимир Соловьёв. Чеберлыко киужъёсъя йӧскалык центрлэн оглюкетэз Лятушевичлэн юртаз выжоз, сое быдэсак выльдыны чакламын. Тегъёс: Лулчеберет Туризм Ижкар Удмуртия ВладимирСоловьёв  